62023TJ0519_RES
Kawża T‑519/23
Keserű Művek Fegyvergyár Kft.
vs
L‑Unjoni Ewropea
Sentenza tal-Qorti Ġenerali (It-Tmien Awla) tat‑23 ta’ Ottubru 2024
“Responsabbiltà mhux kuntrattwali – Kontroll tal-akkwist u tal-pussess ta’ armi – Direttiva ta’ Implimentazzjoni (UE) 2019/69 – Rabta kawżali – Kunċett ta’ ‘arma tan-nar’ – Kunċett ta’ ‘armi tal-allarm u tas-sinjal’”
Approssimazzjoni tal-leġiżlazzjonijiet – Akkwist u pussess ta’ armi – Direttiva 2021/555 – Armi tan-nar – Kunċett – Arma bil-kanna li tista’ tinġarr, li tispara projjettili tal-gomma, permezz tal-azzjoni ta’ propellent kombustibbli – Inklużjoni
(Direttiva tal-Parlament Ewropew u tal-Kunsill 2021/555, il-punt 1 tal-Artikolu 1(1))
(ara l-punti 23 u 27)
Approssimazzjoni tal-leġiżlazzjonijiet – Akkwist u pussess ta’ armi – Direttiva 2021/555 – Armi tal-allarm u tas-sinjal – Kriterji – Użu biss għal dan l-użu speċifiku – Apparat li ma jistax jiġi kkonvertit biex jispara projjettili permezz tal-azzjoni ta’ propellent kombustibbli – Inklużjoni
(Direttiva tal-Parlament Ewropew u tal-Kunsill 2021/555, il-punt 4 tal-Artikolu 1(1))
(ara l-punti 24, 25 u 34)
Sunt
Adita b’rikors għal responsabbiltà mhux kuntrattwali bbażat fuq l-Artikolu 268 TFUE u t-tieni paragrafu tal-Artikolu 340 TFUE, li hija ċaħdet, peress li ma kienx jissodisfa l-kundizzjoni dwar l-eżistenza ta’ rabta kawżali, il-Qorti Ġenerali tat deċiżjoni dwar il-kwistjoni ġdida ta’ jekk armi li jużaw propellent kombustibbli biex jisparaw projjettili tal-gomma kinux jifformaw parti mill-kategorija ta’ armi tan-nar, fis-sens tad-dritt tal-Unjoni, u dwar jekk id-detenturi tagħhom kellhomx, għalhekk, ikunu suġġetti għal sistema ta’ awtorizzazzjoni jew ta’ dikjarazzjoni.
Ir-rikorrenti, Keserű Művek Fegyvergyár Kft., kienet kumpannija stabbilita fl-Ungerija li l-attività tagħha kienet il-manifattura u l-kummerċ tal-armi. Hija ddikjarat li kellha d-drittijiet esklużivi ta’ manifattura u ta’ kummerċjalizzazzjoni ta’ mudell ta’ arma li setgħet tispara projjettili tal-gomma (iktar ’il quddiem l-“arma Keserű”). Wara t-traspożizzjoni mill-Ungerija tad-Direttiva ta’ Implimentazzjoni 2019/69 (
1
), peress li qieset li kkawżatilha dannu, sa fejn din kellha bħala konsegwenza li tirrestrinġi l-bejgħ tal-arma Keserű biss għall-persuni b’liċenzja għall-pussess ta’ armi, ir-rikorrenti ppreżentat dan ir-rikors.
Il‑kunsiderazzjonijiet tal‑Qorti Ġenerali
Wara li fakkret li, skont ġurisprudenza stabbilita, l-istabbiliment tar-responsabbiltà mhux kuntrattwali tal-Unjoni huwa suġġett għall-fatt li jkunu ssodisfatti numru ta’ kundizzjonijiet kumulattivi, jiġifieri l-eżistenza ta’ ksur suffiċjentement serju ta’ dispożizzjoni legali intiża li tagħti drittijiet lill-individwi, ir-realtà tad-dannu u l-eżistenza ta’ rabta kawżali bejn il-ksur tal-obbligu tal-awtur tal-att u d-dannu mġarrab mill-persuni leżi, il-Qorti Ġenerali eżaminat qabelxejn il-kundizzjoni dwar l-eżistenza ta’ rabta kawżali.
Għal dan il-għan, hija rrilevat li d-Direttiva ta’ Implimentazzjoni 2019/69 għandha l-għan li tistabbilixxi speċifikazzjonijiet tekniċi dwar l-immarkar tal-armi tal-allarm u tas-sinjal (
2
). Għalhekk, il-Qorti Ġenerali vverifikat, qabel kollox, jekk arma li jkollha karatteristiċi tal-arma Keserű tistax tiġi kklassifikata bħala “arma tal-allarm u tas-sinjal” fis-sens tad-Direttiva 2021/555 u jekk, għalhekk, id-Direttiva ta’ Implimentazzjoni 2019/69, li skont ir-rikorrenti kienet il-kawża tad-dannu mġarrab minnha, kellhiex tipprevedi eċċezzjoni għat-tip ta’ armi li jkollhom karatteristiċi simili għal dawk tal-arma Keserű.
Il-kunċett ta’ “arma tan-nar” (
3
) jinkludi kwalunkwe arma li tinġarr li tispara tir, balla jew projjettili permezz tal-azzjoni ta’ propellent kombustibbli. Ma humiex inklużi fid-definizzjoni ta’ “arma tan-nar” (
4
) l-oġġetti li jikkorrispondu għal din id-definizzjoni iżda li jkunu ddisinjati għall-allarm, biex jagħtu sinjali, għas-salvataġġ, għall-qtil tal-annimali jew is-sajd bil-ħarpun jew għal finijiet industrijali jew tekniċi, sakemm ikunu jistgħu jintużaw biss għal dan l-użu speċifiku.
Il-kunċett ta’ “armi tal-allarm u tas-sinjal” (
5
) huwa ddefinit, min-naħa tiegħu, bħala li jirreferi għall-“apparati b’kontenitur tal-iskrataċ li jkunu ġew imfassla biex jisparaw biss inbjank, sustanzi irritanti, sustanzi attivi oħra jew rounds pirotekniċi tas-sinjal u li ma jkunux kapaċi li jiġu konvertiti biex jisparaw tir, balla jew projettili bl-azzjoni ta’ propellant kombustibbli”.
Issa, f’dan il-każ, il-Qorti Ġenerali kkonstatat li l-arma Keserű kienet arma li tista’ tinġarr, li tispara “projjettili”, f’dan il-każ tal-gomma, permezz tal-azzjoni ta’ propellent kombustibbli u li, għalhekk, kellha tiġi kklassifikata bħala “arma tan-nar”. Għalhekk, is-sempliċi fatt li l-imsemmija arma kienet iddisinjata sabiex tispara projjettili tal-gomma permezz tal-azzjoni ta’ propellent kombustibbli kien biżżejjed għall-klassifikazzjoni tagħha bħala “arma tan-nar”.
Barra minn hekk, l-arma Keserű lanqas ma kienet taqa’ taħt il-kategorija ta’ armi msemmija fil-punt III(a) tal-Anness I tad-Direttiva 2021/555, liema armi ma kinux inklużi fid-definizzjoni ta’ “arma tan-nar”. Fil-fatt, din l-arma ma kinitx iddisinjata għall-finijiet tal-allarm jew tas-sinjal u għalhekk ma kinitx tissodisfa l-kundizzjoni li din tista’ tintuża biss għal dan l-użu speċifiku. Fi kwalunkwe każ, anki li kieku kellu jitqies li l-imsemmija arma kienet iddisinjata għall-finijiet tal-allarm, xorta jibqa’ l-fatt li din setgħet tispara wkoll projjettili tal-gomma, użu dan li ma setax jiġi kklassifikat bħala użu għall-finijiet biss tal-allarm. Fl-aħħar nett, il-fatt li din l-arma kienet iddisinjata bħala arma mhux letali ma kienx kriterju rilevanti sabiex jiġi ddeterminat jekk din kinitx “arma tan-nar”.
Minn dan isegwi li l-arma Keserű ma setgħetx tiġi kklassifikata bħala “arma tal-allarm u tas-sinjal” fis-sens tad-Direttiva 2021/555 u li, konsegwentement, ma kinitx taqa’ fil-kamp ta’ applikazzjoni tad-Direttiva 2019/69. Għaldaqstant, id-Direttiva ta’ Implimentazzjoni 2019/69 ma setgħetx tikkawża d-dannu invokat mir-rikorrenti.
Minn dan il-Qorti Ġenerali kkonkludiet li l-kundizzjoni dwar l-eżistenza ta’ rabta kawżali bejn l-aġir ikkritikat u d-dannu invokat ma kinitx issodisfatta.
(
1
)	Direttiva ta’ Implimentazzjoni tal-Kummissjoni (UE) 2019/69 tas‑16 ta’ Jannar 2019 li tistabbilixxi speċifikazzjonijiet tekniċi għall-armi tal-allarm u tas-sinjal skont id-Direttiva tal-Kunsill 91/477/KEE dwar il-kontroll tal-akkwist u l-pussess ta’ armi (ĠU 2019, L. 15, p. 22).
(
2
)	Skont id-Direttiva tal-Kunsill 91/477/KEE tat‑18 ta’ Ġunju 1991 dwar il-kontroll ta’ l-akkwist u l-pussess ta’ armi (ĠU Edizzjoni Speċjali bil-Malti, Kapitolu 13, Vol. 11, p. 3), li tħassret bid-Direttiva (UE) 2021/555 tal-Parlament Ewropew u tal-Kunsill tal‑24 ta’ Marzu 2021 dwar il-kontroll tal-akkwist u l-pussess ta’ armi (ĠU 2021, Vol. 115, p. 1).
(
3
)	Skont il-punt 1 tal-Artikolu 1(1) tad-Direttiva 2021/555.
(
4
)	Skont il-punt III(a) tal-Anness I tad-Direttiva 2021/555.
(
5
)	Skont il-punt 4 tal-Artikolu 1(1) tad-Direttiva 2021/555.